CELEX: 32022D0118(01)
Language: hu
Date: 2021-12-20 00:00:00
Title: Az Európai Unió Tanácsa Főtitkárának 59/2021 határozata az (EU) 2018/1725 európai parlamenti és tanácsi rendelet alkalmazására és az érintettek jogainak korlátozására vonatkozó, az igazgatási vizsgálatok, valamint a fegyelmi és a bírósági eljárások során alkalmazandó végrehajtási szabályokról 2022/C 25/02

2022.1.18.   
               
               
                  HU
               
               
                  Az Európai Unió Hivatalos Lapja
               
               
                  C 25/2
               
            
         AZ EURÓPAI UNIÓ TANÁCSA FŐTITKÁRÁNAK 59/2021 HATÁROZATA
         az (EU) 2018/1725 európai parlamenti és tanácsi rendelet alkalmazására és az érintettek jogainak korlátozására vonatkozó, az igazgatási vizsgálatok, valamint a fegyelmi és a bírósági eljárások során alkalmazandó végrehajtási szabályokról
         (2022/C 25/02)
         AZ EURÓPAI UNIÓ TANÁCSÁNAK FŐTITKÁRA,
         tekintettel az Európai Unió működéséről szóló szerződésre és különösen annak 235. cikke (4) bekezdésére és 240. cikke (2) bekezdésére,
         tekintettel a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről szóló, 2018. október 23-i (EU) 2018/1725 európai parlamenti és tanácsi rendeletre (1) és különösen annak 25. cikkére,
         tekintettel az európai adatvédelmi biztos 2021. július 19-i véleményére, akivel az (EU) 2018/1725 rendelet 41. cikkének (2) bekezdésével összhangban konzultációt folytattak,
         mivel:
         
                     (1)
                  
                  
                     Az (EU) 2018/1725 rendelet meghatározza a személyes adatok valamennyi uniós intézmény és szerv általi kezelésére, valamint az érintettek jogaira alkalmazandó elveket és szabályokat.
                  
               
                     (2)
                  
                  
                     Bizonyos esetekben szükség lehet arra, hogy a Tanács Főtitkársága összeegyeztesse e jogokat az igazgatási vizsgálatok, valamint a fegyelmi és a bírósági eljárások céljaival. Arra is szükség lehet, hogy a Tanács Főtitkársága egyensúlyt teremtsen az érintettek jogai és más érintettek alapvető jogai és szabadságai között. Ennek érdekében az (EU) 2018/1725 rendelet 25. cikkének (1) bekezdése minden uniós intézménynek és szervnek lehetőséget biztosít arra, hogy korlátozza az (EU) 2018/1725 rendelet 14–21., 35. és 36. cikkének alkalmazását, továbbá – a 14–21. cikkben meghatározott jogokat és kötelezettségeket illető rendelkezései tekintetében – a 4. cikkének alkalmazását. Olyan belső szabályokat kell elfogadni, amelyek értelmében a Főtitkárság jogosult e jogok korlátozására, kivéve, ha a Szerződések alapján elfogadott valamely jogi aktus már tartalmaz korlátozásokat.
                  
               
                     (3)
                  
                  
                     A személyzeti szabályzat 86. cikke (2) lehetővé teszi a kinevezésre jogosult hatóság számára, hogy vizsgálatokat és fegyelmi eljárásokat folytasson abban az esetben, ha a tisztviselők vagy volt tisztviselők nem tesznek eleget a személyzeti szabályzat szerinti kötelezettségeiknek, a személyzeti szabályzat IX. melléklete pedig részletesen meghatározza az igazgatási vizsgálatokra és a fegyelmi eljárásra vonatkozó szabályokat, intézkedéseket és eljárásokat.
                  
               
                     (4)
                  
                  
                     A Tanács főtitkárának a Biztonsági és Védelmi Igazgatóság biztonsági és üzletmenet-folytonossági feladatairól szóló 1/2018 határozata 13. cikkének értelmében az Igazgatóság jogosult vizsgálatokat folytatni egyrészt biztonsági vonatkozású ügyekkel, másrészt az EU-minősített adatoknak az Európai Tanács vagy a Tanács munkahelyszínein, a Főtitkárságon vagy a Főtitkárság által működtetett kommunikációs és információs rendszereken keresztül bekövetkező mindennemű elvesztésével, jogosulatlan közlésével, illetve illetéktelen személy tudomására jutásával kapcsolatban, harmadrészt azon feladatai keretében, amelyek az EU érdekei ellen irányuló, a Főtitkárság épületeiben, illetve az Európai Tanács és a Tanács munkahelyszínein bekövetkező kémkedés elleni küzdelemhez és passzív és aktív lehallgatásos támadásokkal szembeni védelemhez kapcsolódnak.
                  
               
                     (5)
                  
                  
                     Az Európai Unió Tanácsa főtitkárának az igazgatási vizsgálatokra és a fegyelmi eljárásokra vonatkozó általános végrehajtási rendelkezésekről szóló 6/2021 határozatának 6. cikke előírja, hogy a gyűjtött személyes adatokat az (EU) 2018/1725 európai parlamenti és tanácsi rendelet rendelkezéseivel összhangban kell kezelni, és hogy az érintettek jogainak korlátozásait a rendelet 25. cikkével összhangban kell alkalmazni.
                  
               
                     (6)
                  
                  
                     A Tanács főtitkárának a Biztonsági és Védelmi Igazgatóság biztonsággal és üzletmenet-folytonossággal kapcsolatos feladatairól szóló 1/2018 határozat 13. cikke értelmében a Biztonsági és Védelmi Igazgatóság által végzett vizsgálatok során tiszteletben kell tartani az Európai Unió Tanácsa főtitkárának az igazgatási vizsgálatokra és a fegyelmi eljárásokra vonatkozó általános végrehajtási rendelkezésekről szóló 6/2021 határozatában meghatározott belső szabályokat, amint fény derül egy tisztviselő esetleges érintettségére.
                  
               
                     (7)
                  
                  
                     Ezen túlmenően az Európai Csalás Elleni Hivatal (OLAF) és a Tanács Főtitkársága között 2017. február 15-én létrejött igazgatási megállapodás értelmében a Főtitkárságnak értesítést és tájékoztatást kell küldenie az ügyekről az OLAF-nak, ha esetleges csalás, korrupció vagy bármely más, az Unió érdekeit sértő jogellenes tevékenység a tudomására jut.
                  
               
                     (8)
                  
                  
                     Az igazgatási vizsgálatok és a fegyelmi eljárások lefolytatása során az illetékes szervezeti egységek különböző típusú személyes adatokat gyűjtenek és kezelnek, beleértve az azonosító adatokat, a kapcsolattartási adatokat, a munkahelyi beosztást és feladatokat, a magán- és szakmai magatartásra és teljesítményre vonatkozó információkat, a pénzügyi adatokat, illetve a hírközlési adatokat. A vizsgálók biztosítják, hogy az általuk gyűjtött személyes adatok megfelelőek és relevánsak legyenek és ne lépjék túl a vizsgálat céljához szükséges mértéket. A vizsgálat által érintett személyeket a vizsgálat megindításáról haladéktalanul, írásban tájékoztatni kell. Tájékoztatást kell nyújtani nekik a jelenleg gyűjtött vagy a későbbiekben gyűjtendő adatok típusáról, kezelési módjáról és az őket e tekintetben megillető jogokról.
                  
               
                     (9)
                  
                  
                     Kellően indokolt esetekben, amennyiben komoly a kockázata annak, hogy az érintett személy tájékoztatása hátrányosan érinti a tények és bizonyítékok megállapítását, szükségessé válhat a vizsgálat megindításáról szóló értesítés elhalasztása. Ilyen esetekben össze kell egyeztetni az érintettek (EU) 2018/1725 rendelet szerinti jogait annak szükségességével, hogy a kinevezésre jogosult hatóság megállapítsa, hogy a tisztviselők elmulasztották-e a személyzeti szabályzat szerinti kötelezettségeik teljesítését. A vizsgálat alatt álló érintettek jogainak mindennemű korlátozása kizárólag korlátozott körülmények között alkalmazható, és azt a hatály és az időtartam tekintetében átlátható és arányos módon kell kezelni.
                  
               
                     (10)
                  
                  
                     Szükséges lehet a tanú, illetve a forrás anonimitásának védelme. Ebben az esetben az ilyen személyek személyazonosságához, tanúvallomásához és egyéb személyes adataihoz való hozzáférés joga a védelemhez való jog keretein belül korlátozható.
                  
               
                     (11)
                  
                  
                     Az elszámoltathatóság elvének alkalmazása során a Főtitkárság illetékes szolgálatának nyilvántartást kell vezetnie a korlátozások alkalmazásáról.
                  
               
                     (12)
                  
                  
                     Az (EU) 2018/1725 rendelet 25. cikkének (6) bekezdése arra kötelezi az adatkezelőt, hogy tájékoztassa az érintetteket a korlátozás alkalmazásának fő okairól, és arról, hogy joguk van panasszal fordulni az európai adatvédelmi biztoshoz.
                  
               
                     (13)
                  
                  
                     Az (EU) 2018/1725 rendelet 25. cikkének (8) bekezdése értelmében a Főtitkárság elhalaszthatja, elhagyhatja vagy megtagadhatja az érintettnek a korlátozás alkalmazása okairól való tájékoztatását, ha ez bármilyen módon ellehetetlenítené a korlátozás hatását. A Főtitkárságnak eseti alapon kell értékelnie, hogy a korlátozásról szóló tájékoztatás ellehetetlenítené-e annak hatását.
                  
               
                     (14)
                  
                  
                     A korlátozásokat fel kell oldani, amint az azokat indokoló feltételek már nem állnak fenn, vagy ha fenntartásuk sértené a védelemhez való jogot. A korlátozó intézkedések szükségességét rendszeresen értékelni kell.
                  
               
                     (15)
                  
                  
                     Az adatvédelmi tisztviselővel kellő időben konzultálni kell, részére tájékoztatást kell nyújtani az alkalmazandó korlátozásokról, és lehetőséget kell biztosítani számára, hogy észrevételeket tegyen a korlátozások e határozatnak való megfelelésével kapcsolatban.
                  
               
                     (16)
                  
                  
                     Erről a határozatról konzultáció folyt a személyzeti bizottsággal,
                  
               A KÖVETKEZŐKÉPPEN HATÁROZOTT:
         
            1. cikk
            Hatály
            
               (1)   Ez a határozat szabályokat állapít meg azokra a feltételekre vonatkozóan, amelyek mellett a Tanács Főtitkársága (a továbbiakban: a Főtitkárság) az (EU) 2018/1725 rendelet 25. cikkével összhangban korlátozhatja e rendelet 14–21., 35. és 36. cikkének alkalmazását, valamint – a 14–21. cikkben meghatározott jogokat és kötelezettségeket illető rendelkezései tekintetében – 4. cikkének alkalmazását.
            
            
               (2)   E határozat alkalmazásában a Főtitkárság minősül az (EU) 2018/1725 rendelet 3. cikkének 8. pontja szerinti adatkezelőnek. A Főtitkárságot a főtitkár képviseli.
            
         
         
            2. cikk
            Korlátozások
            
               (1)   A Főtitkárság korlátozhatja az (EU) 2018/1725 rendelet 14–21., 35. és 36. cikkének alkalmazását, valamint – a 14–21. cikkben meghatározott jogokat és kötelezettségeket illető rendelkezései tekintetében – 4. cikkének alkalmazását:
               
                           a)
                        
                        
                           az (EU) 2018/1725 rendelet 25. cikke (1) bekezdésének a), b), c), d), f), g) és h) pontjával összhangban, olyan biztonsági és igazgatási vizsgálatok vagy fegyelmi eljárások keretében, amelyeket a Tanács főtitkárának a Biztonsági és Védelmi Igazgatóság biztonsággal és üzletmenet-folytonossággal kapcsolatos feladatairól szóló 1/2018 határozata, illetve a személyzeti szabályzat 86. cikke és IX. melléklete alapján folytatnak le a Tanács főtitkárának az igazgatási vizsgálatokra és a fegyelmi eljárásokra vonatkozó általános végrehajtási rendelkezésekről szóló 6/2021 határozatával összhangban;
                        
                     
                           b)
                        
                        
                           az (EU) 2018/1725 rendelet 25. cikke (1) bekezdésének a), b), c), d), f), g) és h) pontjával összhangban, annak lehetővé tételével összefüggésben, hogy a személyzet tagjai bizalmas módon jelenthessenek tényeket, amennyiben az érintett szolgálat súlyos szabálytalanságokat gyanít, ahogyan azt a Tanács főtitkárának a súlyos szabálytalanságok jelentésére vonatkozó belső szabályokról és a személyzeti szabályzat 22a., 22b. és 22c. cikkének, valamint a költségvetési rendelet 66. cikke (8) bekezdésének végrehajtására szolgáló eljárásokról szóló 3/2016 határozata előirányozza;
                        
                     
                           c)
                        
                        
                           az (EU) 2018/1725 rendelet 25. cikke (1) bekezdésének b), d) és h) pontjával összhangban, a személyzeti szabályzat 24. cikke szerinti segítségnyújtás iránti kérelmekkel kapcsolatos vizsgálatok lefolytatásakor;
                        
                     
                           d)
                        
                        
                           az (EU) 2018/1725 rendelet 25. cikke (1) bekezdésének h) pontjával összhangban, annak biztosítása céljából, hogy a személyzet tagjai az Európai Unió Tanácsa főtitkárának a Tanács Főtitkárságán belüli munkahelyi lelki és szexuális zaklatásról szóló 23/2021 határozatában meghatározott, zaklatással kapcsolatos eljárással összefüggésben bejelentést tehessenek a bizalmi személyeknek;
                        
                     
                           e)
                        
                        
                           az (EU) 2018/1725 rendelet 25. cikke (1) bekezdésének a), b), c), d), f), g) és h) pontjával összhangban, amikor segítséget nyújt más uniós intézményeknek, szerveknek, hivataloknak és ügynökségeknek vagy segítséget kap tőlük, vagy együttműködik velük az alkalmazandó, szolgáltatási szintre vonatkozó megállapodások, egyetértési megállapodások és együttműködési megállapodások alapján;
                        
                     
                           f)
                        
                        
                           az (EU) 2018/1725 rendelet 25. cikke (1) bekezdésének a), b), c), d), f), g) és h) pontjával összhangban, amikor a másik fél kérésére vagy saját kezdeményezés alapján segítséget nyújt az uniós tagállamok hatóságainak vagy segítséget kap tőlük, vagy együttműködik velük;
                        
                     
                           g)
                        
                        
                           az (EU) 2018/1725 rendelet 25. cikke (1) bekezdésének a), b), c), d), f), g) és h) pontjával összhangban, amikor a másik fél kérésére vagy saját kezdeményezés alapján segítséget nyújt harmadik országok nemzeti hatóságainak és nemzetközi szervezeteknek vagy segítséget kap tőlük, vagy együttműködik velük;
                        
                     
                           h)
                        
                        
                           az (EU) 2018/1725 rendelet 25. cikke (1) bekezdésének e) és h) pontjával összhangban, személyes adatok bírósági eljárással összefüggésben történő kezelésekor.
                        
                     
         
         
            3. cikk
            A korlátozások alkalmazása
            
               (1)   A jogok és kötelezettségek 2. cikk szerinti mindennemű korlátozásának – az érintettek jogait és szabadságait érintő kockázatokat figyelembe véve – szükségesnek és arányosnak kell lennie.
            
            
               (2)   A 2. cikkben felsorolt korlátozások valamelyikének alkalmazása előtt a Főtitkárság érintett szolgálatának eseti alapon el kell végeznie a szükségesség és az arányosság vizsgálatát. A korlátozásoknak a céljuk eléréséhez feltétlenül szükséges mértékre kell korlátozódniuk.
            
            
               (3)   A Főtitkárság érintett szolgálatának rögzítenie kell az e határozat alapján alkalmazott korlátozások indokait, beleértve a (2) bekezdésben előírt vizsgálatot és az (EU) 2018/1725 rendelet 25. cikkének (1) bekezdésében meghatározott indokokat. A feljegyzést és adott esetben a mögöttes ténybeli és jogi elemeket tartalmazó dokumentumokat rögzíteni kell egy, a Főtitkárság érintett szolgálata által kezelt nyilvántartásban. Kérésre ezeket az európai adatvédelmi biztos rendelkezésére kell bocsátani.
            
            
               (4)   A más uniós intézményektől, szervektől, ügynökségektől és hivataloktól, a tagállamok vagy harmadik országok illetékes hatóságaitól vagy nemzetközi szervezetektől a 2. cikk (1) bekezdésének e), f) és g) pontjával összhangban megszerzett személyes adatokra vonatkozó korlátozások alkalmazását megelőzően a Főtitkárságnak konzultálnia kell ezekkel a szervezetekkel a korlátozások bevezetésének lehetséges indokairól, valamint a szóban forgó korlátozások szükségességéről és arányosságáról, kivéve, ha ez veszélyeztetné a Főtitkárság tevékenységeinek célját.
            
         
         
            4. cikk
            A korlátozások időtartama és felülvizsgálata
            
               (1)   A 2. cikkben említett korlátozások mindaddig alkalmazandók, amíg okaik fennállnak.
            
            
               (2)   A Főtitkárság érintett szolgálatának rendszeresen, legalább hathavonta felül kell vizsgálnia a 2. cikkben említett korlátozások alkalmazását.
            
            
               (3)   A korlátozásokat fel kell oldani, amint az őket indokoló körülmények megszűnnek.
            
            
               (4)   Amennyiben a 2. cikkben említett korlátozás okai már nem állnak fenn, a Főtitkárságnak fel kell oldania a korlátozást, és tájékoztatnia kell az érintettet a korlátozás okairól. Ezzel egyidejűleg a Főtitkárságnak tájékoztatnia kell az érintettet arról, hogy panaszt nyújthat be az európai adatvédelmi biztoshoz.
            
         
         
            5. cikk
            Az adatvédelmi tisztviselő bevonása
            
               (1)   Amennyiben a Főtitkárság érintett szolgálata arra a következtetésre jut, hogy az érintett jogait e határozat alapján korlátozni kell, erről tájékoztatnia kell az adatvédelmi tisztviselőt. E szolgálatnak hozzáférést kell adnia az adatvédelmi tisztviselő számára a feljegyzéshez, valamint a mögöttes ténybeli és jogi elemeket tartalmazó dokumentumokhoz. A Főtitkárság érintett szolgálatának részletesen dokumentálnia kell az adatvédelmi tisztviselőnek a korlátozások alkalmazásába való bevonását.
            
            
               (2)   Az adatvédelmi tisztviselő kérheti, hogy a Főtitkárság érintett szolgálata vizsgálja felül a korlátozások alkalmazását. Az érintett szolgálatnak írásban tájékoztatnia kell az adatvédelmi tisztviselőt a kért felülvizsgálat eredményéről.
            
         
         
            6. cikk
            Az érintettek tájékoztatása
            
               (1)   A Főtitkárságnak az adatkezelési műveletekre vonatkozó, az adatvédelmi tisztviselő által vezetett nyilvántartásban közzétett adatvédelmi nyilatkozatokba bele kell foglalnia egy olyan szakaszt, amely általános tájékoztatást nyújt az érintettek számára jogaiknak a 2. cikk (1) bekezdése szerinti lehetséges korlátozásáról. A tájékoztatásnak magában kell foglalnia azt, hogy mely jogok korlátozhatók, valamint hogy milyen indokok alapján és meddig alkalmazhatók korlátozások.
            
            
               (2)   Az érintett szolgálatoknak egyénileg, megfelelő formában tájékoztatniuk kell az érintetteket jogaik folyamatban lévő vagy jövőbeli korlátozásáról. Tájékoztatniuk kell az érintettet a korlátozás alkalmazásának fő indokairól, az adatvédelmi tisztviselővel való konzultációhoz való jogáról, valamint arról a jogáról, hogy panaszt nyújthat be az európai adatvédelmi biztoshoz.
            
            
               (3)   Az érintett szolgálatok elhalaszthatják, elhagyhatják vagy megtagadhatják az érintettek e cikk (2) bekezdése szerinti tájékoztatását mindaddig, amíg e tájékoztatás megsemmisítené a korlátozás hatását. Ennek indokoltságát eseti alapon kell értékelni. Amint a tájékoztatás már nem semmisítené meg a korlátozás hatását, a tájékoztatást meg kell adni az érintett számára.
            
            
               (4)   Amennyiben a Főtitkárság érintett szolgálata részben vagy egészben korlátozza az érintettek (2) bekezdés szerinti tájékoztatását, a Főtitkárságnak a 3. cikkel összhangban rögzítenie kell és nyilvántartásba kell vennie a korlátozás indokait.
            
         
         
            7. cikk
            Az érintett tájékoztatása adatvédelmi incidens esetén
            
               (1)   A Főtitkárság – amennyiben az (EU) 2018/1725 rendelet 35. cikkének (1) bekezdése értelmében tájékoztatást kell nyújtania egy adatvédelmi incidensről – kivételes körülmények között részben vagy egészben korlátozhatja ezt a tájékoztatást. Az erről szóló döntést e határozat 3. cikkének (3) bekezdésével összhangban dokumentálnia kell.
            
            
               (2)   Amennyiben a korlátozás okai már nem állnak fenn, a Főtitkárságnak tájékoztatnia kell az érintettet az adatvédelmi incidensről, a korlátozás fő indokairól, valamint arról a jogáról, hogy panaszt nyújthat be az európai adatvédelmi biztoshoz.
            
         
         
            8. cikk
            Az elektronikus hírközlés bizalmas jellege
            
               (1)   A Főtitkárság kivételes körülmények között korlátozhatja az elektronikus hírközlés bizalmas jellegéhez fűződő, az (EU) 2018/1725 rendelet 36. cikke szerinti jogot.
            
            
               (2)   Amennyiben a Főtitkárság korlátozza az elektronikus hírközlés bizalmas jellegéhez fűződő jogot, az érintett kérésére adott válaszában tájékoztatnia kell az érintettet a korlátozás alkalmazásának fő indokairól, valamint arról a jogáról, hogy panaszt nyújthat be az európai adatvédelmi biztoshoz.
            
            
               (3)   A Főtitkárság elhalaszthatja, elhagyhatja vagy megtagadhatja a korlátozás indokaira és az európai adatvédelmi biztosnak való panasztétel jogára vonatkozó tájékoztatást mindaddig, amíg az aláásná a korlátozás hatását. Ennek indokoltságát eseti alapon kell értékelni.
            
         
         
            9. cikk
            Az érintettek jogait és szabadságait érintő kockázatok
            
               (1)   A korlátozásoknak tiszteletben kell tartaniuk az alapvető jogok és szabadságok lényegét, és egy demokratikus társadalomban szükséges és arányos intézkedésnek kell minősülniük.
            
            
               (2)   Amikor egy vizsgálattal megbízott vizsgálati szolgálat értékeli a korlátozás szükségességét és arányosságát, mérlegelnie kell az érintett jogait és szabadságait érintő lehetséges kockázatokat.
            
            
               (3)   Semmilyen korlátozás nem akadályozhatja a vizsgálat által érintett személyeket a védelemhez való joguk, különösen a meghallgatáshoz való joguk gyakorlásában. Amennyiben az érintett személynek a vizsgálat megindításáról szóló értesítése késedelmet szenved, nem vonható le következtetés anélkül, hogy az érintett személy számára biztosítanák a meghallgatás lehetőségét. Azokban az esetekben, amikor a vizsgálati szakaszban a bizonyítékokat és tanúvallomásokat álnevesítették, fegyelmi eljárás esetén fel kell oldani az álnevesítést és minden más korlátozást.
            
         
         
            10. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. december 20-án.
            
               
                  A főtitkár
               
               Jeppe TRANHOLM-MIKKELSEN
            
         
         
            (1)  HL L 295., 2018.11.21., 39. o.
         
         
            (2)  A Tanács 259/68/EGK, Euratom, ESZAK rendelete (1968. február 29.) az Európai Közösségek tisztviselőinek személyzeti szabályzatáról és az Európai Közösségek egyéb alkalmazottainak alkalmazási feltételeiről (HL L 56., 1968.3.4., 1. o.).